CELEX: 32016D1109
Language: mt
Date: 2016-07-06 00:00:00
Title: Deċiżjoni ta' Implimentazzjoni tal-Kummissjoni (UE) 2016/1109 tas-6 ta' Lulju 2016 dwar talba mill-Italja għal deroga skont l-Artikolu 9(4) tad-Direttiva tal-Kunsill 98/41/KE dwar ir-reġistrazzjoni ta' persuni li jbaħħru abbord vapuri tal-passiġġieri li joperaw lejn jew minn portijiet tal-Istati Membri tal-Komunità (innotifikata bid-dokument C(2016) 4137)

8.7.2016   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               L 183/66
            
         DEĊIŻJONI TA' IMPLIMENTAZZJONI TAL-KUMMISSJONI (UE) 2016/1109
   tas-6 ta' Lulju 2016
   dwar talba mill-Italja għal deroga skont l-Artikolu 9(4) tad-Direttiva tal-Kunsill 98/41/KE dwar ir-reġistrazzjoni ta' persuni li jbaħħru abbord vapuri tal-passiġġieri li joperaw lejn jew minn portijiet tal-Istati Membri tal-Komunità
   
      
         (innotifikata bid-dokument C(2016) 4137)
      
   
   (It-test bit-Taljan biss huwa awtentiku)
   IL-KUMMISSJONI EWROPEA,
   Wara li kkunsidrat it-Trattat dwar il-Funzjonament tal-Unjoni Ewropea,
   Wara li kkunsidrat id-Direttiva tal-Kunsill 98/41/KE tat-18 ta' Ġunju 1998 dwar ir-reġistrazzjoni ta' persuni li jbaħħru abbord vapuri tal-passiġġieri li joperaw lejn jew minn portijiet tal-Istati Membri tal-Komunità (1), u b'mod partikolari l-Artikolu 9(4) tagħha,
   Billi:
   
               (1)
            
            
               Id-Direttiva 98/41/KE għandha l-għan li ttejjeb is-sikurezza u l-possibbiltajiet ta' salvataġġ tal-passiġġieri u tal-ekwipaġġ abbord il-vapuri tal-passiġġieri u li tiżgura li t-tfittix u s-salvataġġ u l-konsegwenzi ta' kull inċident jistgħu jiġi ttrattati b'mod aktar effettiv.
            
         
               (2)
            
            
               L-Artikolu 5(1) tad-Direttiva 98/41/KE jeżiġi li trid tiġi reġistrata ċertu informazzjoni dwar kull vapur tal-passiġġieri li jitlaq minn port li jinsab fi Stat Membru biex jagħmel vjaġġ ta' aktar minn għoxrin mil mill-punt tat-tluq.
            
         
               (3)
            
            
               Bl-Artikolu 9(4) tad-Direttiva 98/41/KE, l-Istati Membri jistgħu jitolbu lill-Kummissjoni għal deroga minn dan ir-rekwiżit.
            
         
               (4)
            
            
               B'ittra datata t-3 ta' Marzu 2015, ir-Repubblika Taljana talbet lill-Kummissjoni għal deroga mir-rekwiżit li tirreġistra l-informazzjoni dwar il-persuni abbord kif jispeċifika l-Artikolu 5(1) tad-Direttiva 98/41/KE fejn jidħlu l-vapuri kollha tal-passiġġieri li jivvjaġġaw fuq dawn ir-rotot: (a) Termoli — il-Gżejjer Tremiti u bil-kontra; (b) Terracina — Ponza u bil-kontra; u (c) Ponza — Ventotene u bil-kontra.
            
         
               (5)
            
            
               Fl-4 ta' Ġunju 2015, il-Kummissjoni talbet informazzjoni supplimentari mingħand ir-Repubblika Taljana biex tkun tista' tivvaluta t-talba. L-Italja ppreżentat it-tweġiba tagħha fl-10 ta' Novembru 2015.
            
         
               (6)
            
            
               Fil-31 ta' Marzu 2016, ir-Repubblika Taljana biddlet l-ambitu tat-talba għal deroga rigward ċertu eżenzjonijiet għall-kategoriji ta' persuni abbord li jrid jiġi rreġistrat l-għadd tagħhom.
            
         
               (7)
            
            
               Il-Kummissjoni, bl-għajnuna tal-EMSA, ivvalutat id-deroga mitluba abbażi tal-informazzjoni għad-dispożizzjoni tagħha.
            
         
               (8)
            
            
               Ir-Repubblika Taljana tat din l-informazzjoni: (1) il-probabbiltà annwali li l-għoli sinifikattiv tal-mewġ jaqbeż iż-żewġ metri hija inqas minn 10 % fir-rotot identifikati; (2) il-vapuri li d-deroga tapplika għalihom ibaħħru b'servizz regolari; (3) il-vjaġġi ma jaqbżux it-tletin mil mill-punt tat-tluq; (4) iż-żona tal-baħar fejn ibaħħru l-vapuri tal-passiġġieri għandha sistemi ta' gwida navigazzjonali bbażati fuq il-kosta, servizzi ta' tbassir tat-temp, u faċilitajiet permanenti għat-tiftix u s-salvataġġ tal-Gwardja tal-Kosta Taljana; (5) hemm nuqqas ta' infrastruttura ta' lqugħ u nuqqas ta' faċilitajiet tal-port li huma meħtieġa biex tiġi rreġistrata l-informazzjoni fuq il-passiġġieri b'tali mod li tkun kompatibbli mal-iskedi tal-vjaġġi u mas-sinkronizzazzjoni mat-trasport fuq l-art. (6) it-talba għal deroga tapplika għal kull operatur li jbaħħar fuq rotot speċifiċi; u (7) id-deroga ma għandhiex tapplika għar-reġistrazzjoni tal-informazzjoni dwar l-għadd ta' tfal abbord u, meta jaċċetta l-passiġġier, dwar il-bżonn għall-għajnuna f'sitwazzjonijiet ta' emerġenza.
            
         
               (9)
            
            
               L-eżitu aħħari tal-valutazzjoni juri li ġew issodisfati l-kundizzjonijiet kollha għall-approvazzjoni tad-deroga.
            
         
               (10)
            
            
               Il-miżuri previsti f'din id-Deċiżjoni huma konformi mal-opinjoni tal-Kumitat dwar l-Ibħra Protetti u l-Prevenzjoni ta' Tniġġis minn Bastimenti,
            
         ADOTTAT DIN ID-DEĊIŻJONI:
   Artikolu 1
   1.   It-talba għal deroga mir-Repubblika Taljana skont l-Artikolu 9(4) tad-Direttiva 98/41/KE fejn tidħol ir-reġistrazzjoni tal-informazzjoni dwar il-persuni abbord il-vapuri kollha tal-passiġġieri li jbaħħru b'servizz regolari fuq ir-rotot li ġejjin: Termoli — il-Ġżejjer Tremiti u bil-kontra, Terracina — Ponza u bil-kontra, Ponza — Ventotene u bil-kontra, hija approvata.
   2.   Id-deroga prevista fil-paragrafu 1 ma tapplikax għar-reġistrazzjoni tal-informazzjoni dwar l-għadd ta' tfal abbord u, meta jaċċetta l-passiġġier, dwar il-bżonn għall-għajnuna f'sitwazzjonijiet ta' emerġenza.
   Artikolu 2
   Din id-Deċiżjoni hija indirizzata lir-Repubblika Taljana.
   
      Magħmul fi Brussell, is-6 ta' Lulju 2016.
      
         
            Għall-Kummissjoni
         
         Violeta BULC
         
            Membru tal-Kummissjoni
         
      
   
   
      (1)  ĠU L 188, 2.7.1998, p. 35.